האוניברסיטה האירואסיאתית הלאומית על שם ל. נ. גומיליוב

האוניברסיטה האירואסיאתית הלאומית על שם ל. נ. גומיליוב (בקזאחית: (Л.Н. Гумилёв атындағы Еуразия ұлттық университеті (ЕҰУ, ברוסית: (Евразийский национальный университет имени Л.Н. Гумилёва (ЕНУ) היא האוניברסיטה הלאומית של קזחסטן והאוניברסיטה החשובה ביותר במדינה מבחינת הוראה ומחקר. הקמפוס המרכזי שלה נמצא מול בניין הנשיאות בבירה אסטנה. היא קרויה של שמו של ההיסטוריון והאתנולוג הרוסי לב גומיליוב, שחקר את ההיסטוריה של שבטי הקזחים והביע תמיכה בתנועה הלאומית הקזחית. בשנת 2018 דורגה האוניברסיטה במקום ה-394 בדירוג QS של אוניברסיטאות בעולם ובמקום ה-30 בדירוג חמישים האוניברסיטאות הצעירות מחמישים שנה של הדירוג (50 under 50).‏ האוניברסיטה נוסדה ב-1996 בצו נשיאותי של נורסולטן נזרבייב, כאיחוד של בית הספר אקמולה להנדסה אזרחית ובית הספר אקמולה לחינוך. בשנת 2000 אוחד לאוניברסיטה גם המוסד ללימודי דיפלומטיה של משרד החוץ הקזחי ושלוחת אוניברסיטת מוסקבה שפעלה בקזחסטן הולאמה ושולבה לתוכה. בשנת 2001, במלאת עשר שנים לעצמאות קזחסטן, נקבעה כאוניברסיטה הלאומית. האוניברסיטה מציעה תוכניות לימוד עד תואר דוקטור במדעי הרוח, מדעי החברה, מדעי הטבע, הנדסה וכן כוללת אקדמיה צבאית. תחומי הלימוד המובילים הם יחסים בינלאומיים, הנדסה אזרחית, בלשנות, חינוך, פסיכולוגיה ופיזיקה בדגש על אסטרופיזיקה. קישורים חיצוניים אתר האינטרנט הרשמי של האוניברסיטה האירואסיאתית הלאומית על שם ל. נ. גומיליוב האוניברסיטה האירואסיאתית הלאומית על שם ל. נ. גומיליוב, ברשת החברתית X (טוויטר) הערות שוליים